Deg tezrewt n ukatay-nneɣ newwi-d ɣef azal i tesɛa tutlayt tayemmat deg uɣerbaz d ufsay n yinelmaden ladɣa deg yiseggasen-nsen imenza n ulmad. D asentel i kecmen di taɣult tasnilesmettit d tesnalmudt. Ayen i aɣ-yeǧǧan ad nerr lwelha-nneɣ ɣer-s d azal i tesɛa tutlayt tayemmat deg ufsay aɣurbiz. Imi tettɛawan anelmad deg ugmar n tmussniwin d usnarni-nsent, tettaǧa-t ad tent-yerfed s shala, ama deg ayen yerzan tigzi, tira, taɣuri d usnfali. Acku tutlayt-is tayemmat daxel n tzeqqa tettak-as tagnit ad yaf iman-is ugar. Aya iban-d seg ayen d-nnan yimnadiyen d wayen i aɣ-d-ibanen deg wannar imi inelmaden yettafen tutlayt-nsen tayemmat tettusemras deg uɣerbaz ttḥussun amzun llan deg wadeg i wulfen yakan ayen iten-yettaǧǧan ur ttkukrun ara.